**NIEKTORÉ PRÍSTUPY, NÁMETY A HRY NA PRÁCU S DEŤMI (VHODNÉ PRE DETI SO ŠVVP, ADD, ADHD, AS) PRE RODIČOV, UČITEĽOV...**

* *Dodržiavať zásady racionálnej výživy, pitný režim.*
* *Každodenne cvičiť cvičenia mozgu, pridať iné pohybové aktivity.*
* *Dbať na dodržiavanie pravidelného režimu, na usporiadanie a poriadok pracovného miesta, na každodennú pravidelnosť a postupnosť pri učení. Učiť dieťa učiť sa, motivovať ho používaním didaktických hier, venovať dieťaťu dostatočnú pozornosť, nezabúdať na dôležitosť pochvaly.*
* *Využívať multisenzoriálny prístup najmä pri osvojovaní tvarov písmen, problémové písmená si s dieťaťom vymaľovávať, maľovať na výkres, holiacou penou na balóniky, tvarovať zo špagátu, kresliť do piesku, tvarovať z modelovacej hmoty,...,,písať“ do vzduchu, na dlaň, na chrbát aj so zatvorenými očami.*
* *Čítať farebnú abecedu usporiadanú do kruhu (ako hodiny), čítať abecedu v smere hodinových ručičiek, potom aj v protismere. Dieťa môže skúsiť zavrieť oči a všetko si to zopakovať len samo pre seba.*
* *Tvoriť skupinky rozstrihaných písmen (utvárať dvojice tlačených, písaných tvarov, veľkých, malých tvarov, rozdeľovať ich na samohláskové – krátke a dlhé a spoluhláskové – tvrdé, mäkké, obojaké podskupiny). Pokračovať spájaním písmen do slabík, slabík do slov, slov do viet, do textov. Využívať grafické znázornenie písmen, slabík, slov, viet.*
* *Založiť veľký čistý zošit, kde si dieťa bude nalepovať vystrihnuté písmenká, slabiky, slová, vety, obrázky, pracovné listy...podľa pokynov autority ich potom nalepuje...vľavo hore, vpravo dolu, do stredu...).*
* *Každodenné čítacie rozcvičky s tabuľkami abecedy, otvorenými a zatvorenými slabikami, slovami (čítanie po vopred určených riadkoch, stĺpcoch, spredu dozadu a naopak, vyhľadávanie podľa pokynov).*
* *Hry na rozvoj myslenia (Všetko letí, čo má perie – čo pláva, plazí sa, má srsť, Kubo povedal, Hádaj na čo myslím – s opisom osôb, zvierat, vecí, javov, Na remeslá, Na režiséra, Čo tam patrí, Je to pravda, že?...).*
* *Metóda farebných kociek – jednotlivé písmená abecedy nalepené na farebných kockách a farebne rozlíšené samohlásky, spoluhlásky. Iné tvrdé kocky môžeme použiť na názor tvrdých spoluhlások, mäkké kocky, napr. penové, na názor mäkkých spoluhlások. Podobnú pomôcku môžeme používať pri rozlišovaní tvrdých slabík (tvrdú loptičku, napr. pingpongovú) a mäkkých slabík (mäkkú, napr. penovú, papierovú), kedy dieťa stláča príslušnú loptičku pri vlastnom čítaní alebo pri sluchovom rozlišovaní tvrdých a mäkkých slabík.*
* *Vyhľadávajte v miestnosti predmety na určenú hlásku, (samohlásku, spoluhlásku).*
* *Pexeso – obrázkové, písmenkové, so slovami.*
* *Tajničky, sudoku (obrázkové, slovné).*
* *„Maľované čítanie“, „Slabikové čítanie“ – určiť si 1-2 riadky v texte, každej slabike venovať 2 sekundy. Slabiky precvičovať spevavým, ťahavým čítaním.*
* *„Čítanie s budíkom“ – predlžovať postupne čas čítania (5,10,30 minút).*
* *Postupnosť deja – určovať podľa obrázkov z rozprávky, z príbehu. Neskôr z viet skladať zmysluplný text.*
* *Dieťa dopĺňa zámerne vynechané slová v texte. Prečo – lebo, zadávame otázky a dieťa vyberá z množstva odpovedí tú správnu.*
* *Čo tam bolo? Dieťa si má zapamätať čo najviac vecí, ktoré sú na stole alebo na obrázku, alebo slov z vety. Potom zariadime, aby predmety, obrázok, vetu nevidelo a chceme, aby z nich vymenovalo čo najviac.*
* *Hľadanie rozdielov – určovanie počtu rozdielov medzi dvomi obrázkami, slovami, vetami. Porovnávať dĺžku slov a počet slabík.*
* *Hľadanie rovnakých dvojíc – vyhľadávanie rovnakých obrázkov, slov, viet medzi ostatnými.*
* *Čítať si vtipy z časopisov a učiť sa ich naspamäť.*
* *Hádať hádanky napísané na lístočkoch.*
* *Hrať sa s textom (čítame úplne potichu, prechádzame zo šepkania postupne do hlasného čítania a naopak, striedame vysoký a nízky hlas). Nezabudnúť na reprodukciu, popr. odpovede na otázky z textu.*
* *Spoločné čítanie s dieťaťom (striedanie sa po slovách, po vetách). Určovanie počtu slov vo vete, vyhľadávať prvé, posledné slovo vo vete).*
* *Pri odstraňovaní dvojitého(tichého) čítania používame čítanie s okienkom vyrobeným z priesvitnej fólie. Používame ho tak, že text postupne (po slabikách) odkrývame. Keď si dieťa zvykne pohotovo vysloviť vnímané slabiky, okienko už nepoužívame.*
* *Čítanie viet s problémovými slovami, napísaných na papierových pásikoch (vety dopĺňame, obmieňame), čítame aspoň pár viet každodenne.*
* *Prekrývanie spodnej časti písmen (alebo celých slov, aby si dieťa muselo domýšľať text podľa obsahu).*
* *Orientácia v texte – reakcia na pokyny – čítanie prvého, alebo posledného písmena v slovách, popr. prvého, alebo posledného slova vo vete (tretieho slova v druhom riadku...).*
* *Rozstrihať stranu časopisu alebo staré pohľadnice, obrázky a poskladať ako puzzle, postupne náročnosť zvyšovať (rozstrihanie na polovicu, na štvrtiny...).*
* *Rozstrihať známy článok z detského časopisu na vety, príp. slová a poskladať časti do pôvodného stavu,*
* *V starých novinách, časopisoch rôznofarebne podčiarkovať osobitne tvrdé a mäkké spoluhlásky (alebo písmená, ktoré si dieťa najviac mýli a zamieňa za iné).*
* *Vyhľadávať a podčiarkovať v texte len tie slová, ktoré sa začínajú na problémové písmená, tie, ktoré si dieťa najčastejšie mýli (v, b, d...).*
* *Rozoznávať rôzne zvuky bez zrakovej opory, zdroje zvuku.*
* *Rytmizácia básní, piesní (tlieskaním, plieskaním po kolenách, vydupávaním, vyklopkávaním...).*
* *Sluchová analýza (rozklad slov na hlásky), sluchová syntéza (spájanie hlások do slov) – trénujte ústne, písomne, skladajte slová z rozstrihaných písmen, zamerajte sa na slová so zhlukom spoluhlások a na menej frekventované slová.*
* *Pri prechádzke menovať rôzne predmety v okolí a pohotovo určovať ich polohu napravo, či naľavo v smere chôdze.*
* *Hádanky na rozvoj sluchového rozlišovania – hovoríme dieťaťu dvojice slov a dieťa určuje, či sú, alebo nie sú rovnaké (začíname slabikami, pridávame jednoslabičné slová dym – dom, dom – dom, pes – pec, pes –pes...).*
* *Opakovane čítať krátke zmysluplné vety, získavať čitateľské zručnosti.*
* *Grafomotorické cvičenia začíname robiť od najjednoduchších tvarov ku zložitejším, ak používame predmety, tak postupujeme od najväčších k najmenším. Ak napríklad maľujeme, tak najprv „maľujeme“ na baliaci papier, hubou, mokrým štetcom na tabuľu, kriedami, vodovými farbami, temperovými farbami, pastelkami. Dôsledné obťahovanie línií, dôsledné vyfarbovanie. Zadávať „ kreslený, logopedický diktát“ (nakresli v pravo hore slnko, vedľa slnka tri oblaky od najväčšieho po najmenší, do stredu domček...).*
* *Pri nácviku písma je potrebné trvať na okamžitom používaní diakritických znamienok, pri písaní používať riadkované zošity s vyznačenými medziriadkami pre malé písmená, popr. písmená vybodkovávať, pri zrkadlovom písaní písať do stĺpčekov.*
* *Zadávať úlohy na odpis, prepis, diktáty písmen, slabík, slov, viet. Opakované odpisy problémových slov rôznofarebne.*
* *Vydržíš? (2 minúty sa sústrediť na ľubovolný bod na určenom mieste).*